钦定古今图书集成/明伦汇编/氏族典/第558卷 > 司马颙
## 钦定古今图书集成/明伦汇编/氏族典/第558卷 > 司马颙

按《晋书河间王颙传》：“颙字文载，安平献王孚孙，太原
烈王瓌之子也。初袭父爵，咸宁三年，改封河间。少有
清名，轻财爱士。元康九年，代梁王肜为平西将军，镇
关中。赵王伦篡位，齐王冏谋讨之，前安西参军夏侯
奭应冏，颙擒奭，斩之。伦征兵于颙，颙将赴之，闻二王
兵盛，乃追军回，以应二王义兵。天子反正，进位侍中”
太尉。司马赵骧等奔颙，诡称“受密诏伐冏”，因说利害，
颙纳之，便发兵遣使邀成都王颖，檄长沙王乂讨冏。
及冏败，颙使张方向洛阳。及乂死，方还长安。诏以颙
为太宰、大都督、雍州牧。颙废皇太子覃，立成都王颖
为太弟，改年大赦。左卫将军陈眕奉天子伐颖，颙又
遣方率兵二万救邺。方逼天子幸长安，颙乃选置百
官。及东海王越起兵徐州，西迎大驾，颙遣成都王颖
据河桥以距越。东军大捷，成都等败，颙乃令郅辅夜
斩方，又斩辅。东军既入关，颙逃于太白山。东军入长
安，大驾旋，马瞻等迎颙于南山。东海王越遣督护麋
晃伐颙，据有关中，颙保城而已。永嘉初，诏书以颙为
司徒，乃就征。南阳王模遣将梁臣于新安雍谷车上
扼杀之，并其三子。诏以彭城元王植子融为颙嗣，改
封乐成县王。薨，无子。建兴中，元帝又以彭城康王释
子钦为融嗣。